text: РЕГЛАМЕНТ (ЕС) № 752/2014 НА КОМИСИЯТА
  от 24 юни 2014 година
  за замяна на приложение I към Регламент (ЕО) № 396/2005 на Европейския парламент и на Съвета
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 4 от него,
  като има предвид, че:
  (1)
  Продуктите от растителен и животински произход, за които се прилагат определените с Регламент (ЕО) № 396/2005 максимално допустими граници на остатъчни вещества (МДГОВ) съобразно разпоредбите на посочения регламент, са изброени в приложение I към него.
  (1)
  С приложение I към посочения регламент следва да се предостави допълнителна информация за съответния продукт, по-специално по отношение на синонимите, използвани за обозначаване на продуктите, и научните наименования на видовете, към които спадат продуктите.
  (2)
  От съображения за яснота структурата на приложение I към Регламент (ЕО) № 396/2005 следва да бъде променена, като то бъде разделено на две части. В първата част следва да бъдат изброени продуктите от растителен и животински произход, за които се прилагат МДГОВ, а във втората част следва да бъдат изброени останалите продукти, за които се прилагат същите МДГОВ съгласно посоченото в член 2, параграф 1 от Регламент (ЕО) № 396/2005.
  (3)
  Предвид евентуалното определяне в бъдеще на максимално допустими граници на остатъчни вещества за преработени хранителни продукт съгласно посоченото в член 20 от Регламент (ЕО) № 396/2005, в част А на приложение I към посочения регламент следва да се добави ново вписване, което да обхваща посочените продукти.
  (4)
  С оглед на новата структура на приложение I към Регламент (ЕО) № 396/2005 бележките под линия в посоченото приложение следва да бъдат адаптирани или при необходимост - заличени, за да се избегне излишно повторение.
  (5)
  В рамките на Световната търговска организация бяха проведени консултации с търговските партньори на Съюза и техните становища бяха взети предвид.
  (6)
  Поради това Регламент (ЕО) № 396/2005 следва да бъде съответно изменен.
  (7)
  Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
  ПРИЕ НАСТОЯЩИЯ РЕГЛАМЕНТ:
  Член 1
  Приложение I към Регламент (ЕО) № 396/2005 се заменя с приложението към настоящия регламент.
  Член 2
  Настоящият регламент влиза в сила на двадесетия ден след деня на публикуването му в Официален вестник на Европейския съюз.
  Той се прилага от 1 януари 2015 г.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 24 юни 2014 година.